नेपाल र श्रीलंका भिड्दै
नेपालले साफ महिला च्याम्पियनसिप २०२२ मा सेमिफाइनल प्रवेशका लागि निर्णायक खेलमा सोमबार श्रीलंकाविरुद्ध प्रतिस्पर्धा गर्दै छ । पाँच गोल वा त्योभन्दा बढी अन्तरको अनपेक्षित हार बेहोरेन भने अन्य नतिजामा पनि नेपाली टिम अन्तिम चारमा प्रवेश गर्नेछ ।
काठमाडौँ — नेपालले साफ महिला च्याम्पियनसिप २०२२ मा सेमिफाइनल प्रवेशका लागि निर्णायक खेलमा सोमबार श्रीलंकाविरुद्ध प्रतिस्पर्धा गर्दै छ । पाँच गोल वा त्योभन्दा बढी अन्तरको अनपेक्षित हार बेहोरेन भने अन्य नतिजामा पनि नेपाली टिम अन्तिम चारमा प्रवेश गर्नेछ ।तीन टिम रहेको समूह ‘बी’ बाट भुटानले श्रीलंकामाथि ५–० को ऐतिहासिक जित निकाल्दै सेमिफाइनलमा स्थान पक्का गरिसकेको छ । नेपालले पहिलो खेलमा भुटानलाई ४–० ले हराएको थियो । ‘हेड–टु–हेड’ को नियम अनुसार नेपाल ३ अंक भए पनि समूहको शीर्षस्थानमा छ । नेपाल अन्तिम खेलमा श्रीलंकाविरुद्ध पाँच गोल वा त्योभन्दा ठूलो अन्तरले पराजित भएमा समूह चरणबाटै बाहिरिनेछ र यो अवस्थामा भुटान र श्रीलंका सेमिफाइनल पुग्नेछन् ।साफ च्याम्पियनसिपका अघिल्ला पाँचमध्ये चार संस्करणको उपविजेता नेपाली महिला टिमले यसअघिका प्रतिस्पर्धामा श्रीलंकामाथि शतप्रतिशात जित हात पारेको थियो । त्यसैले नेपाललाई श्रीलंकाको चुनौती पन्छाएर सेमिफाइनलमा स्थान बनाउन गाह्रो नहुन सक्छ । नेपालविरुद्ध श्रीलंकाको प्रतिस्पर्धाले समूह विजेताको टुंगो लगाउनेछ । अर्को समूहबाट डिफेन्डिङ च्याम्पियन भारत र बंगलादेशले एक खेल बाँकी छँदै सेमिफाइनलमा स्थान सुरक्षित गरिसकेका छन् ।